એક સંશોધનમાં જાણવા મળ્યાં મુજબ લગ્ન બાદ માણસના સંતોષના પ્રમાણમાં વધારો થાય છે. અલબત્ત સંશોધકો એ વાત પર ભલે એકમત ન હોય કે આ સંતોષ શરૂઆતના થોડા વર્ષો પૂરતો સીમીત હોય છે કે દીર્ધકાલીન હોય છે. અમેરિકાથી પ્રકાશિત થતા મેગેઝીન જર્નલ ઓફ પર્સનાલીટી એન્ડ સોશિયલ સાયકોલોજી” માં આ અંગે ખુલાસો કરવામાં આવ્યો છે. આ શોધમાં ચોવીસ હજાર લોકોનો પંદર વર્ષ સુધી અભ્યાસ કરવામાં આવ્યો, જેમાં એ જાણવાનો પ્રયત્ન કરવામાં આવ્યો કે, એમના લગ્નજીવન અને પ્રસન્નતા વચ્ચે શો સંબંધ છે. સામાન્ય રીતે લગ્નને બે કે ત્રણ વર્ષ પૂરા થયાં પછી લોકોને એવું લાગવા માંડે છે કે પોતે અપરીણીત હતાં ત્યારે વધારે ખુશ હતાં. આ વિષયમાં સંશોધકોનું કહેવું છે કે આ પણ એક પ્રક્રિયા છે, જે વ્યક્તિ ધીરે ધીરે આત્મસાત કરી રહી હોય છે. ઉપરાંત તેઓ જણાવે એ કે લગ્ન પછી વ્યક્તિ વધારે ખુશી મેળવે છે અને તે ખુશીનું સંતુલન જાળવવા ઈચ્છે છે. જ્યારે મનોવૈજ્ઞાનિકો તેને જુદા દ્રષ્ટિકોણથી મૂલવે છે. એમના કહ્યા અનુસાર વ્યક્તિ પાસે એકાએક વધારે પૈસા આવી જાય તો શરૂઆતમાં એ ખૂબ ખુશ થાય છે પણ ધીરે ધીરે પછી તેનો આનંદ ઓસરવા લાગે છે. જેમ કોઈની સાથે કંઈ દુર્ઘટના ઘટે અને તે વિષાદમાં ડૂબી જાય, પણ સમય વીતવાની સાથે એ સામાન્ય બની જાય છે. મનોવૈજ્ઞાનિકોના મતે માનવીમાં કુદરતી રીતે એક ચક્ર રહેલું હોય છે, જે તેની ખુશીનાં સરેરાશ સ્તરને જાળવી રાખે છે. એમનું માનવું છે કે જે લોકો લગ્નના અમુક વર્ષો પછી એવું માનવા લાગી જાય કે લગ્ન પહેલા પોતે વધારે ખુશ હતાં તો તેનું કારણ માત્ર એક જ કે તે ખુશીથી ટેવાઈ જાય છે. ટૂંકમાં તે ખુશ તો હોય જ છે પરંતુ તેમાં તેમને કોઈ નવાઈ કે આનંદ નથી લાગતો.